Galil
Galil on Iisraeli firmas Israel Military Industries Ltd (praegu Israel Weapon Industries Ltd) loodud ja valmistatud automaatkäsitulirelv. Galili töötasid välja Iisraeli relvakonstruktorid Yisrael Galil ja Yaacov Lior 1960. aastate lõpul, võttes aluseks Soome automaadi RK 62, mis omakorda põhineb tuntud automaadil AK-47. Galili ümberlaadimine toimub püssirohugaasi survel kolbmehhanismile. Taoline mehhanism vähendab relva tagasilööki ning valangutega tulistades suurendab tuletihedust. Iisraeli sõjaväe juhtkond valis Galili välja konkursil, millel osales vähemalt 5 ettevõtet. Mitteametlikult võeti Galil kasutusele 1972. aastal, asendamaks tolmu suhtes tundliku FN FAL. Valmistatud on 5,56 mm ja 7,62 mm kaliibriga relvi. Galili relvi valmistatakse Ramat HaSharoni linnas asuvates tehastes. Galili põhimudelid on standardpikkuses Galil AR (Assault Rifle) 5,56 mm, lühikese relvarauaga Galil SAR (Short Assault Rifle) 5,56 mm, kergekuulipilduja Galil ARM (Assault Rifle and Machine gun) 5,56 mm, poolautomaatne snaiperpüss Galil SR (Sniper Rifle) 7,62 mm ja väiksemõõduline Micro Galil ehk Galil MAR (Micro Assault Rifle) 5,56 mm. Eestis kasutatakse mudeleid AR, SAR, ARM ja SR. 2009. aasta seisuga kasutatakse Galili relvi 28 riigi sõjaväes või politseis, Euroopas on need kasutusel ainult Eestis, Portugalis ja Itaalias (viimane toodab neid ise). Esimesed Galilid ostis Eesti nii-öelda Iisraeli relvaostuga, mille korraldas Mart Laari esimene valitsus 1993.